Návrh na skrátené legislatívne konanie 

o návrhu zákona o zahraničnej službe Slovenskej republiky a o zmene a doplnení niektorých zákonov
___________________________________________________________________________
 
 Zákon č. 312/2001 Z. z. o štátnej službe a o zmene a doplnení niektorých zákonov v znení neskorších predpisov a zákon č. 313/2001 Z. z. o verejnej službe v znení neskorších predpisov ani po opakovaných novelách neupravujú dostatočným a adekvátnym spôsobom postavenie zamestnancov, ktorí vykonávajú prácu v zahraničnej službe. 
Na ministerstve zahraničných vecí a na zastupiteľských úradoch, ktoré sú organizačnými jednotkami ministerstva v cudzine, je v dôsledku špecifických podmienok nie vždy možné aplikovať horeuvedené zákony spôsobom zlučiteľným so zachovaním niektorých základných práv zamestnancov, najmä práva na prácu a práva na sociálne zabezpečenie. Okrem toho niektoré ustanovenia týchto zákonov umožňujú nejednoznačný výklad. To môže negatívne ovplyvniť stabilitu právneho postavenia zamestnancov v zahraničnej službe, ich práva a istoty vyplývajúce zo zamestnaneckého statusu. 
Špecifiká vykonávania slovenskej zahraničnej služby doteraz neupravoval žiaden zákon. Jedným z cieľom navrhovaného zákona je odstrániť dôvody nedostatočnej ochrany zamestnancov v zahraničnej službe, ale tiež vytvoriť právne predpoklady na vyriešenie praktických problémov, ktoré by za súčasného právneho stavu nebolo možné uspokojivo vyriešiť.  Ide napríklad o neupravené dočasné preloženie zamestnanca z MZV pre potreby najvyšších ústavných orgánov, ochranu pracovného pomeru zamestnanca vo verejnej službe v prípade, že je tento vyslaný na zastupiteľský úrad, a ďalšie.   
V súčasnosti sa dotvára nový právny rámec pre vykonávanie  zahraničnej služby, ktorý základným spôsobom vymedzili zákony o štátnej službe a o verejnej službe. Viaceré vzťahy, ktoré predtým upravovalo pracovné právo, sú od 1. apríla 2002 regulované týmito zákonmi. Preto je vhodné, aby zákon o zahraničnej službe ako osobitný právny predpis (lex specialis) k týmto zákonom bol prijatý ešte v tomto volebnom období a aby sa začal uvádzať do praxe čo najskôr spolu s nimi.
Adekvátna úprava právneho postavenia zamestnancov v zahraničnej službe je dôležitá aj z pohľadu plnenia integračných kritérií. Pretrvávanie problémov v tejto oblasti, obzvlášť v spojitosti s rizikami porušovania práv zamestnancov, by v danej etape rokovaní o vstupe SR do Európskej únie bolo osobitne nevhodné.    
Vláda preto schvaľuje podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky návrh na skrátené legislatívne konanie o vládnom návrhu zákona o zahraničnej službe Slovenskej republiky a o zmene a doplnení niektorých zákonov, keďže bez urýchleného  prijatia tohto zákona by mohlo dôjsť k ohrozeniu základných práv značného okruhu fyzických osôb v jurisdikcii Slovenskej republiky.